text: 26-årig kvinde var i livsfare efter knivstikkeri - mand fængslet i fire uger
  29 maj 2019 kl. 07.03
  En kvinde fik natten til onsdag livstruende skader på halsen. Hun er nu uden for livsfare.
  Opdatering: Den 23-årige mand er efter dagens grundlovsforhør fængslet i fire uger med begrundet mistanke om grov vold. Han erkender grov vold og har derfor ikke kæret kendelsen, fortæller Anklagemyndigheden i Syd- og Sønderjylland på Twitter. Helle Lundberg, der er kommunikationsrådgiver fra Syd- og Sønderjyllands Politi, fortæller, at der nu efterforskes i sagen, og at anklagemyndigheden derefter vurderer, hvorvidt der skal rejses tiltale.
  En 23-årig mand fra området omkring Toftlund er natten til onsdag blevet anholdt for drabsforsøg.
  Det oplyser Syd- og Sønderjyllands Politi i en pressemeddelelse.
  Klokken 02.45 natten til onsdag modtog politiet en anmeldelse fra en adresse i Toftlund-området om, at en 26-årig kvinde var blevet angrebet med en kniv. 
  Hun fik livstruende skader på halsen, men er nu uden for livsfare, oplyser politiet.
  Nogle timer senere - helt præcist klokken 04.17 - anholdt politiet den 23-årige mand, som man formoder er gerningsmanden. Han var flygtet fra stedet.
  I løbet af onsdagen vil han blive stillet for en dommer i Retten i Sønderborg. Det endelige tidspunkt kendes endnu ikke.
  Politiet oplyser ikke, hvordan den 23-årige mand forholder sig til sigtelsen.
  